Line Barfod (EL), 2010-12-17:
Jeg håber meget, at når hr. Erling Bonnesen og hr. Bent Bøgsted gik væk fra ordførerbordet, er det, fordi de lige skal hen til deres pladser og hente de papirer, de skal bruge for at holde deres ordførerindlæg.
Jeg synes ikke, det er i orden, at man bare går op og tager korte bemærkninger og så går sin vej igen.
Vi har netop haft en proces, hvor man i foråret begyndte at diskutere, at man ville lave den her konstruktion.
Dengang sagde man, at vi ikke kunne diskutere det i Folketinget, at vi ikke kunne få nogen høringer.
Vi får så en høring, og den viser, at der er meget store usikkerheder, at der ser ud til at blive meget store problemer, men man lytter overhovedet ikke fra regeringspartiernes side, lader det til.
Så jeg håber, at man kommer på talerstolen og holder et indlæg om, hvorfor man alligevel tør gennemføre det her.
Problemet er jo, at vi kommer til at have pensionister, som får nogle afgørelser, og de kan ikke få svar på, hvorfor man har truffet de afgørelser, for de må ikke snakke med dem, der har truffet afgørelserne.
Det findes ingen andre steder i den offentlige forvaltning, at borgerne ikke må have kontakt med dem, der har truffet afgørelserne.
Alle andre steder har man mulighed for at være i kontakt med den myndighed, som faktisk har truffet en afgørelse.
Nu ved jeg ikke, hvor meget ordførerne kender til pensionsudbetalinger.
Jeg har i mit arbejde som advokat også haft en del at gøre med pensionister.
De får altså nye udbetalingsmeddelelser hele tiden.
Så er deres pension gået lidt op og så lidt ned, så er der ændret i boligstøtten osv.
Der er rigtig mange ting, og man har behov for at få forklaret, hvorfor de ser sådan ud.
Er det nogen oplysninger, der mangler, eller hvad er det, der er galt?
Det er altså et kæmpe problem, hvis man som borger overhovedet ikke må have kontakt med dem, der sidder og træffer afgørelserne, og som har så afgørende indflydelse på, hvor mange penge man har til at betale sin husleje, hvor mange penge man har til at købe mad for osv.
Det er da underligt at lave et system, hvor borgerne ikke kan komme i kontakt med myndigheden.
Det andet problem er, om det her kommer til at fungere, når man overflytter det.
Den høring, vi havde, satte store spørgsmålstegn ved, om det overhovedet kan komme til at fungere.
Der er altså lang tid til.
Så lad os da bruge tiden, indtil det it-system ligger klart, til at finde ud af, hvordan vi gør det her på den bedst mulige måde, hvordan vi sikrer, at der er de ansatte, der skal være.
Det, vi hører nu fra de ansatte og deres organisationer, er, at der næsten ikke er nogen ansatte, der vil flytte med over i den her nye centraliserede myndighed.
Vi oplevede i forbindelse med den digitale tinglysning, at der også blev advaret.
Vi fik løfter fra den daværende justitsminister om, at det ville man først gennemføre, når det var hundrede tyve procent sikkert, at det ville virke fra dag et, fordi det var så store pengebeløb, det drejede sig om.
Men det kom jo ikke til at virke fra dag et.
Ved det nye system, som regeringen og Dansk Folkeparti vil indføre her, handler det ikke bare om pengebeløb.
Der handler det om nogle mennesker, der skal have penge til at betale husleje.
Hvis ikke vi er fuldstændig sikre på, at folk får deres folkepension, deres boligstøtte osv., så risikerer vi, at der er mennesker, der mister deres bolig.
Det er altså utrolig alvorligt, og jeg kan ikke forstå, hvordan Dansk Folkeparti bare kan stemme ja til det her uden at have en sikkerhed for, at folk faktisk får deres pension.
Der er jo ingen grund til det hastværk.
Der er ingen grund til bare at stemme det her igennem.
Man kunne sagtens vente og så få tingene ordentligt afklaret og være sikker på, at det kommer til at fungere på en ordentlig måde, hvis man finder ud af, at det her er den bedste løsning.
Så jeg håber, at hr. Erling Bonnesen vil gå op og forklare, hvad der er årsagen til, at man faktisk tror på, at det kommer til at fungere.
Hvad er det, der gør, at man er sikker på, at de ansatte følger med?
Hvad er det for nogle garantier, Venstre og Dansk Folkeparti har fået, som vi andre ikke kan få noget at vide om?